Γκιόργκι Μαμαρντασβίλι

Ο Γκιόργκι Μαμαρντασβίλι (Γεωργιανά: გიორგი მამარდაშვილი, γεννημένος στις 29 Σεπτεμβρίου 2000) είναι Γεωργιανός επαγγελματίας ποδοσφαιριστής που αγωνίζεται ως τερματοφύλακας για την Λιβερπουλ και την Εθνική ομάδα της Γεωργίας.

Ο Μαμαρντασβίλι πέρασε μεγάλο μέρος των νεανικών του χρόνων στην Ντιναμό Τιφλίδας. Μετά την υπογραφή επαγγελματικού συμβολαίου με τον σύλλογο της Τιφλίδας, δόθηκε δανεικός σε διάφορες άλλες ομάδες του πρωταθλήματος της Γεωργίας για τρεις σεζόν πριν πάρει μεταγραφή στην Βαλένθια. Εκεί καθιερώθηκε γρήγορα βασικός, με τον ίδιο να γίνεται ο πρώτος Γεωργιανός τερματοφύλακας που αγωνίζεται στην Λα Λίγκα.

 Καριέρα σε συλλόγους 

 Ντιναμό Τιφλίδας 
Γεννημένος στην Τιφλίδα, ο Μαμαρντασβίλι εντάχθηκε στα τμήματα νέων της Ντιναμό Τιφλίδας το 2012, προερχόμενος από την Γκαγκρά. Όντας αλλαγή για την ομάδα του για το μεγαλύτερο μέρος της σεζόν του 2018, ο Μαμαρντασβίλι δόθηκε δανεικός στην Ρουστάβι για την σεζόν του 2019.

 Ρουστάβι (δανεισμός) 
Ο Μαμαρντασίλι έκανε το ντεμπούτο του στις 2 Μαρτίου 2019, ξεκινώντας βασικός σε μια ήττα με 4-1 από την Λοκομοτίβ Τιφλίδας. Τελείωσε την σεζόν με 28 συμμετοχές, βοηθώντας την ομάδα του να αποφύγει τον υποβιβασμό.

 Λοκομοτίβ Τιφλίδας (δανεισμός) 
Ο Μαμαρντασβίλι δόθηκε δανεικός στην Λοκομοτίβ Τυφλίδας για το 2020. Ο ίδιος έγινε ευρέως γνωστός, κατά τη διάρκεια της παρουσίας της ομάδας του στο Γιουρόπα Λιγκ το 2020. Σύμφωνα με την εφημερίδα Marca, η πολύ καλή επίδοσή του εναντίον της Γρανάδα, έστρεψε πάνω του το βλέμμα πολλών ισπανικών ομάδων.

Στα τέλη Δεκεμβρίου του ίδιου έτους, έλαβε το βραβείο του "τερματοφύλακα της χρονιάς" από την Ομοσπονδία Ποδοσφαίρου της Γεωργίας.

Οι σπουδαίες επιδόσεις του κατά την διάρκεια της σεζόν δεν πέρασαν απαρατήρητες από την ΟΥΕΦΑ, η  οποία τον συμπεριέλαβε στους 50 νέους παίκτες που αναμένεται να λάμψουν το 2021. 

 Βαλένθια 
Στις 7 Ιουνίου 2021, ο Μαμαρντασβίλι εντάχθηκε στην ισπανική Βαλένθια ως δανεικός για έναν χρόνο με οψιόν αγοράς και αρχικά προοριζόταν για την αναπτυξιακή ομάδα του συλλόγου.   Ωστόσο, ο Μαμαρντασβίλι έκανε προετοιμασία με την κύρια ομάδα, εντυπωσιάζοντας τον προπονητή Χοσέ Μπορνταλάς και κερδίζοντας την θέση του στο ρόστερ της επόμενης σεζόν. Μάλιστα, ξεκίνησε βασικός στον αγώνα πρωταθλήματος εναντίον της Χετάφε στις 13 Αυγούστου του 2021, με την ομάδα του να επικρατεί με 1-0.

Στις 31 Δεκεμβρίου 2021, η Βαλένθια επιβεβαίωσε την μόνιμη μετακίνηση του Μαμαρντασβίλι στην ομάδα με συμβόλαιο έως το 2024, με την επιλογή ανανέωσης για ένα ακόμη έτος.

Κατά τη διάρκεια αυτής της σεζόν, ο Γκιόργκι Μαμαρντασβίλι συμμετείχε σε 18 αγώνες πρωταθλήματος, κρατώντας ανέπαφη την εστία του σε 8 εξ' αυτών. Μάλιστα, ο Μαμαρντασβίλι δεν δέχθηκε γκολ για 560 συνεχόμενα αγωνιστικά λεπτά. Ήταν δύο φορές συμπεριλαμβανόμενος στην ομάδα της εβδομάδας της Λά Λιγκά (1η και 35η αγωνιστική). Επιπλέον, έλαβε το βραβείο "King of the Match" τρεις φορές. Τον Μάιο του 2022, η Marca ονόμασε τον Μαμαρντασβίλι ως "αποκάλυψη της σεζόν" στην Λα Λίγκα. 

Την επόμενη σεζόν, ο Μαμαρντασβίλι συμμετείχε και στα 38 παιχνίδια του πρωταθλήματος χωρίς να αντικατασταθεί ούτε μία φορά. Επιλέχθηκε τρεις φορές στην ομάδα της εβδομάδας της Λα Λιγκά. Με βάση τις ψήφους των φιλάθλων της Βαλένθια, ο Μαμαρντασβίλι ονομάστηκε καλύτερος παίκτης της ομάδας για το 2023, ενώ είχε καταλήξει δεύτερος πίσω από τον Γκοντσαλό Γκέδες το προηγούμενο έτος. 

Στις 28 Ιανουαρίου 2024, ο Μαμαρντασβίλι έσπασε το ρεκόρ συνεχόμενων συμμετοχών για τον σύλλογο, έπειτα από την 60η συνεχόμενη εμφάνισή του στη Λά Λιγκα ως βασικός. Τελικά, έπαιξε 69 συνεχόμενα αγώνες. Συνολικά, κατά τη διάρκεια της τρίτης σεζόν του στο σύλλογο, ο Μαμαρντασβίλι συνέχισε τις καλές του εμφανίσεις, βελτιώνοντας το ρεκόρ του στις ανέπαφες εστίες (13), σώζοντας τα περισσότερα πέναλτι (3) μαζί με Ουνάι Σιμόν, ενώ είχε και τις περισσότερες αποκρούσεις στην Λα Λίγκα.

Έπειτα από τις εξαιρετικές του εμφανίσεις με την Βαλένθια αλλά και την Εθνική Γεωργίας στο Euro 2024, ο Μαμαρντασβίλι τέθηκε υποψήφιος για το βραβείο Γιασίν, του καλύτερου τερματοφύλακα της χρονιάς από την France Football. Παράλληλα, κατέλαβε την 7η θέση στην σχετική κατάταξη της χρυσής μπάλας, στις 28 Οκτωβρίου 2024.

 Λίβερπουλ 
Στις 27 Αυγούστου 2024, η Βαλένθια με την Λίβερπουλ γνωστοποίησαν πως ο Μαμαρντασβίλι θα αγωνίζεται στο Άνφιλντ από το ξεκίνημα της σεζόν 2025-2026. Έτσι, ο Μαμαρντασβίλι θα γίνει ο πρώτος Γεωργιανός ποδοσφαιριστής που θα αγωνιστεί στην Λίβερπουλ. Στις 23 Σεπτεμβρίου 2025, πραγματοποίησε το ντεμπούτο του με την Λίβερπουλ, σε μία νικηφόρα αναμέτρηση με 2-1 απέναντι στην Σαουθάμπτον, στα πλαίσια του τρίτου γύρου του Λιγκ Καπ Αγγλίας.

 Διεθνής καριέρα 
Μετά από τρεις εμφανίσεις με την ομάδα κάτω των 21 της Γεωργίας, ο Μαμαρντασβίλι έκανε το ντεμπούτο του για την Εθνική ομάδα σε μία φιλική ήττα από την Βουλγαρία, στις 8 Σεπτεμβρίου 2021. 

Έπαιξε το πρώτο του επίσημο παιχνίδι εναντίον της Βόρειας Μακεδονίας, σε μία νίκη της ομάδας του με 3-0 στα πλαίσια του Νέισιονς Λιγκ, στις 9 Ιουνίου 2022.

Το καλοκαίρι του 2023, ο Μαμαρντασβίλι συμμετείχε στο Ευρωπαϊκό Πρωτάθλημα Κ21 με την Γεωργία Κ21, η οποία είχε μια εξαιρετική πορεία στο τουρνουά, φτάνοντας στην προημιτελική φάση για πρώτη φορά στην ιστορία της.

Στις 26 Μαρτίου 2024, η Γεωργία νίκησε την Ελλάδα στην διαδικασία των πέναλτι και προκρίθηκε στο Euro 2024, με την χώρα του να συμμετέχει για πρώτη φορά σε μεγάλο τουρνουά. Ο Μαμαρντασβίλι σε εκείνο το παιχνίδι, έσωσε το πέναλτι του Έλληνα μεσοεπιθετικού, Τάσου Μπακασέτα στην διαδικασία των πέναλτι, βοηθώντας την ομάδα του να πάρει την πρόκριση. Ο Μαμαρντασβίλι επιλέχθηκε από την Γεωργία στο Euro. Ξεκίνησε βασικός στον πρώτο και ιστορικό αγώνα της χώρας του σε μια μεγάλη διεθνής διοργάνωση, σε μια ήττα με 3-1 από την Τουρκία.  Μετά από 11 αποκρούσεις στο επόμενο παιχνίδι εναντίον της Τσεχίας, ο Μαμαρντασβίλι έλαβε το βραβείο του "παίκτη του αγώνα". 

 Προσωπική ζωή 
Ο Γκιόργκι Μαμαρντασβίλι είναι γιος του πρώην τερματοφύλακα Ντάβιτ Μαμαρντασβίλι, ο οποίος μετά την συνταξιοδότηση του, έγινε προπονητής τερματοφυλάκων.

Ο Γκιόργκι είναι παντρεμένος με το μοντέλο Ελένη Επιτασβιλί από το 2023.

 Διακρίσεις 
Ντιναμό Τιφλίδας

 Δευτεραθλητής στο πρωτάθλημα Γεωργίας: 2018

Βαλένθια

 Φιναλίστ στο Κόπα ντελ Ρέι: 2021-22

Ατομικές

 Τερματοφύλακας της χρονιάς στη Γεωργία: 2020
 Γεωργιανός ποδοσφαιριστής της χρονιάς: 2024
 Ομάδα της χρονιάς στην Λα Λίγκα σύμφωνα με την "The Athletic": 2023-2024

 Παραπομπές 

 Εξωτερικοί σύνδεσμοι 

 Προφίλ παίκτη στην ιστοσελίδα της Βαλένθια

Κατηγορία:Γεωργιανοί ποδοσφαιριστές
Κατηγορία:Τερματοφύλακες ποδοσφαιριστές
Κατηγορία:Ποδοσφαιριστές Εθνικής Γεωργίας Κ21
Κατηγορία:Ποδοσφαιριστές Εθνικής Γεωργίας
Κατηγορία:Ποδοσφαιριστές Εροβνούλι Λίγκα
Κατηγορία:Ποδοσφαιριστές Ντιναμό Τιφλίδας
Κατηγορία:Ποδοσφαιριστές Λοκομοτίβι Τιφλίδας
Κατηγορία:Γεωργιανοί ποδοσφαιριστές στο εξωτερικό
Κατηγορία:Ποδοσφαιριστές Βαλένθια ΚΦ
Κατηγορία:Ποδοσφαιριστές Πριμέρα Ντιβιζιόν
Κατηγορία:Ξένοι ποδοσφαιριστές στην Ισπανία
Μαμαρντασβίλι
Κατηγορία:Ποδοσφαιριστές Λίβερπουλ Φ.Κ.
Κατηγορία:Ξένοι ποδοσφαιριστές στην Αγγλία
Κατηγορία:Ποδοσφαιριστές Πρέμιερ Λιγκ